# Rafael Pérez Ruiz

Rafael Pérez Ruiz (Còrdova, 1981) és un jurista i polític espanyol, que exerceix de secretari d'Estat de Seguretat del Govern espanyol des de 2020.

## Biografia

Nascut a Còrdova el 1981, és fill de l'advocat laboralista Rafael Pérez Molina, que va ser regidor a l'Ajuntament de Rute entre 1987 i 1991 pel Partit Andalusista, i d'Antonia Ruiz Miranda. A nivell acadèmic es llicencià en Dret a la Universitat de Còrdova.
Després de superar el curs teòric-pràctic a l'Escola Judicial, al maig de 2009 la Comissió Permanent del Consell General del Poder Judicial (CGPJ) el destinà al Jutjat de Primera Instància i Instrucció Únic d'Almadén, a la província de Ciudad Real. Després de tres anys en aquell jutjat fou destinat al Jutjat de Primera Instància i Instrucció número 2 de Montoro, província de Còrdova. L'any 2015 fou promogut a la categoria de magistrat. Més tard ocupà la plaça de magistrat al Jutjat penal número 1 de Còrdova.
L'any 2017, el CGPJ el nomenà magistrat lletrat i el destinà a la secció de Planta i Oficina Judicial del Servei de Personal Judicial del CGPJ, ocupant la prefectura.

### Ministeri de l'Interior espanyol

El juny de 2018, el nou ministre de l'Interior espanyol, Fernando Grande-Marlaska, l'escollí com a cap de gabinet. Ocupà el càrrec fins a gener de 2020, quan el ministre de l'Interior renovà la cúpula del departament i el nomenà secretari d'Estat de Seguretat en substitució d'Ana Botella Gómez.
El 27 de setembre de 2021, en motiu l'acte de celebració dels patrons de la Policia espanyola a Barcelona, els Àngels custodis, manifestà que la comissaria de la Via Laietana de Barcelona, seu de la Prefectura Superior de Policia de Catalunya, «ha estat i és un símbol de servei públic des de la qual diverses generacions de policies han contribuït i continuen contribuint a enfortir la democràcia». També assegurà que la Policia espanyola era una de les institucions més valorades per la ciutadania i mostrà el seu convenciment que els catalans agraïen la seva feina «abnegada i silenciosa». Aquestes declaracions desfermaren la polèmica a pocs dies de l'aniversari de l'1 d'octubre, data del referèndum sobre la independència de Catalunya de 2017, entre altres raons perquè la comissaria esmentada esdevingué centre reconegut de tortures durant el Franquisme així com la Transició espanyola.
Tot i que es trobava en situació administrativa de serveis especials i no havia arribat a exercir el càrrec, des de novembre de 2018 fou magistrat titular del Jutjat de Primera Instància i Instrucció número 2 de Coslada, província de Madrid.

## Referències

* ↑ «Un magistrado con raíces ruteñas es el nuevo secretario de Estado de Seguridad» (en castellà). Radio Rute 107.8 fm, 17-01-2020. [Consulta: 23 novembre 2020].
* ↑ «Rafael Pérez Ruiz». transparencia.gob.es. Arxivat de l'original el 2021-09-28. [Consulta: 23 novembre 2020].
* ↑ «Orden de 23 de junio de 2009, por la que se destina a los Jueces nombrados por Acuerdo del Pleno del Consejo General del Poder Judicial del 26 de mayo de 2009.». boe.es. [Consulta: 23 novembre 2020].
* ↑ «Orden de 23 de octubre de 2012, por la que se destina a los Jueces que se relacionan, como consecuencia del concurso resuelto por Acuerdo de la Comisión Permanente del Consejo General del Poder Judicial.». boe.es. [Consulta: 23 novembre 2020].
* ↑ «Real Decreto 285/2015, de 10 de abril, por el que se nombra Magistrados a los Jueces a quienes corresponde la promoción por el turno de antigüedad.». boe.es. [Consulta: 23 novembre 2020].
* ↑ «Acuerdo de 20 de diciembre de 2016, del Pleno del Consejo General del Poder Judicial, por el que se resuelve el concurso de méritos, convocado por Acuerdo de 13 de octubre de 2016, de la Comisión Permanente, para la provisión de puesto de trabajo en el Servicio de Personal Judicial.». boe.es. [Consulta: 23 novembre 2020].
* ↑ «Real Decreto 385/2018, de 8 de junio, por el que se nombra Director del Gabinete del Ministro del Interior a don Rafael Pérez Ruiz.». boe.es. [Consulta: 23 novembre 2020].
* ↑ «El cordobés Rafael Pérez es elegido nuevo secretario de Estado de Seguridad con Grande-Marlaska» (en castellà). sevilla, 15-01-2020. [Consulta: 23 novembre 2020].
* ↑ «El Ministeri de l'Interior diu que la comissaria de Via Laietana ha contribuït a «enfortir la democràcia»». NacióDigital.cat, 27-09-2021. Arxivat de l'original el 27 de setembre 2021. [Consulta: 28 setembre 2021].
* ↑ «L'estat diu que la comissaria de Via Laietana és un símbol de democràcia des de fa generacions». Vilaweb.cat, 27-09-2021. [Consulta: 28 setembre 2021].
* ↑ «El número 2 del ministeri de l'Interior qualifica la comissaria de Via Laietana de "símbol" de la democràcia». Ara.cat, 28-09-2021. [Consulta: 28 setembre 2021].
* ↑ «Real Decreto 1336/2018, de 22 de octubre, por el que se destina a los Magistrados que se relaciona, como consecuencia del concurso resuelto por Acuerdo de la Comisión Permanente del Consejo General del Poder Judicial.». boe.es. [Consulta: 23 novembre 2020].